5. Összefoglaló táblázat a többéves pénzügyi keret fejezetei szerinti bontásban

INDOKOLÁS

1. Bevezetés

A 2020. évi 5. számú költségvetés-módosítási tervezet célja, hogy a szíriai válság kezelése érdekében továbbra is támogatást nyújtsanak a menekültek és a befogadó közösségek számára. A többéves pénzügyi keret 4. fejezete (Globális Európa) keretében 100 millió EUR összegű kötelezettségvállalási és kifizetési előirányzatot biztosítanak a Jordániában és Libanonban lévő menekültek és befogadó közösségek rezilienciaépítésének támogatására, míg 485 millió EUR összegű kötelezettségvállalási előirányzatot és 68 millió EUR összegű kifizetési előirányzatot biztosítanak a Törökországban lévő menekültek számára nyújtott sürgős humanitárius támogatás folytatására.

2. Rezilienciaépítési támogatás a Jordániában és Libanonban lévő menekültek és befogadó közösségek számára

A szíriai konfliktus 2020-ban a 10. évébe lépett. A válság előreláthatólag nem ér véget a közeljövőben, és továbbra is veszélyezteti az egész régió stabilitását, különös tekintettel a szomszédos országokra, Jordániára és Libanonra, amelyek a világon a legtöbb egy főre jutó menekültet fogadják be. Mindkét ország rendkívüli szolidaritást tanúsított a szíriai konfliktus menekültjeivel. Belső helyzetük már most is összetett, és a válság elhúzódó jellegére való tekintettel továbbra is segítségre szorulnak. A 2020-ban Libanon és Jordánia számára a szíriai válság kezelése érdekében rezilienciaépítési támogatásra elkülönített 214 millió EUR-t már teljes mértékben lekötötték. Mindaddig, amíg nem állnak fenn a menekültek biztonságos visszatérésének feltételei, az uniós segítségnyújtás továbbra is alapvető fontosságú, mivel hozzájárul a stabilitás fenntartásához az összetett helyi környezetben. Emellett a Covid19-válság hatása összetett új dimenzióval egészítette ki a nagyszámú menekültet befogadó országok már amúgy is nehéz helyzetét. Libanon súlyos gazdasági és pénzügyi válsággal néz szembe: a kormány nem teljesítette az eurókötvények visszafizetését, és bejelentette, hogy az összes külföldi és hazai pénznemben denominált kötvényét átstrukturálja. Az adósság jelenlegi szintje a GDP körülbelül 170 %-a, és a legfrissebb adatok szerint a gazdaság 2019-ben 6,9 %-kal zsugorodott. Jordániában a Covid19-válság valószínűleg a gyenge növekedésből mély recesszióba sodorja az országot, akadályozva a belső és külső keresletet, különösen az idegenforgalmi ágazatban, amely a GDP mintegy 11 %-át teszi ki. A válság nyomást fog gyakorolni a közkiadásokra is, tovább rontva Jordánia költségvetési pozícióját.

Ezért sürgősen 100 millió EUR összegű új kötelezettségvállalási és kifizetési előirányzatra van szükség a Jordániában és Libanonban lévő befogadó közösségek és menekültek (Szíriából érkezett szíriai menekültek és palesztin menekültek) számára az oktatásba való bejutás, a megélhetés és az egészségügyi, szennyvízelvezetési, vízellátási és hulladékgazdálkodási szolgáltatások támogatása, valamint a szociális védelem terén megvalósuló projektek finanszírozásához.

EUR Költségvetési sor Elnevezés Kötelezettségvállalási előirányzatok Kifizetési előirányzatok III. szakasz – Bizottság 22 04 01 03 Mediterrán országok – Bizalomépítés, biztonság, valamint konfliktusmegelőzés és -rendezés 100 000 000 100 000 000 Összesen 100 000 000 100 000 000

3.Sürgős humanitárius támogatás a Törökországban lévő menekültek számára

Az EU–Törökország nyilatkozat keretében a Bizottság és a tagállamok vállalták, hogy két részletben 6 milliárd EUR összegű uniós támogatást nyújtanak a törökországi menekülteket támogató eszközön keresztül a 2016–2019-es időszakban a Törökországban lévő menekültek számára. E finanszírozás működési keretösszegét teljes mértékben lekötötték, és a szerződéskötés 2020 folyamán lezárul. A kifizetések összege 2020. április végén elérte a 3,2 milliárd EUR-t.

A második, 3 milliárd EUR összegű részletet arra programozták, hogy biztosítsák az eszköz fenntarthatóságát és az eszköz által finanszírozott kezdeményezéseknek a török hatóságok általi fokozatos, irányított átvételét. A török hatóságok azonban közép- és hosszú távon még nem tudnak készpénzben segítséget nyújtani a Törökországban lévő mintegy 4 millió menekült közül a leginkább kiszolgáltatott helyzetben lévőknek. Az EU–Törökország Társulási Tanács 2019. márciusi ülésén Törökország az eszközön túli uniós segítséget kért a menekültek támogatására. Az elmúlt hónapokban több tagállam is azt kérte, hogy továbbra is támogassák a Törökországban lévő menekülteket.

Ezzel összefüggésben sürgősen 485 millió EUR-t kell biztosítani a két fő uniós humanitárius támogatási fellépés – a szükséghelyzeti szociális védőháló (ESSN) és az oktatási célú feltételes készpénztranszfer – folytatásának finanszírozására.

§Az ESSN havi készpénztranszfert biztosít mintegy 1,7 millió menekült számára, és a várakozások szerint legkésőbb 2021 márciusában kimerül a kerete. A fellépés 2021 végéig történő meghosszabbításához 400 millió EUR-ra van szükség. Számos összetett kérdés – mint például a célcsoport meghatározásának felülvizsgálata és a fejlesztési programozásra való stratégiai átállás végrehajtása – időben történő konzultációt és koordinációt igényel a török hatóságokkal és a végrehajtó partnerekkel. Emiatt és a szerződéskötés időben történő előkészítése érdekében a kötelezettségvállalást 2020 nyaráig meg kell tenni.

§Az oktatási célú feltételes készpénztranszfer készpénzt biztosít azoknak a menekült családoknak, amelyeknek gyermekei munka helyett iskolába járnak. A jelenlegi szerződés 2020 októberében jár le. Sürgősen 85 millió EUR-ra van szükség ahhoz, hogy a program további egy évig és legfeljebb 2021. december végéig folytatódhasson.

E két humanitárius projekt támogató személyzetét korábban a törökországi menekülteket támogató eszköz keretében a tagállamok kétoldalú hozzájárulásaiból finanszírozták. Mivel a Bizottság most azt javasolja, hogy a szerződések folytatását teljes mértékben az uniós költségvetésből finanszírozzák, a végrehajtásban közvetlenül részt vevő szerződéses alkalmazottakat továbbra is az uniós költségvetésből kell majd finanszírozni. A becslések szerint 2021-től 3 évig 15 teljes munkaidős egyenértékben kifejezett szerződéses alkalmazottra lesz szükség a teljes körű végrehajtáshoz és a pénzügyi nyomon követéshez. Az e személyzetre vonatkozó költségvetést és a személyzet létszámát a program igazgatási támogatási kiadásain belül különítik el.

EUR Költségvetési sor Elnevezés Kötelezettségvállalási előirányzatok Kifizetési előirányzatok III. szakasz – Bizottság 23 02 01 Gyors, hatékony és szükségletalapú humanitárius segítségnyújtás és élelmezési segély 485 000 000 68 000 000 Összesen 485 000 000 68 000 000

Emellett 2020 nyarán véget érnek a szükséghelyzetben lévők védelmére, egészségére és oktatására irányuló humanitárius projektek. A jelenlegi 2020. évi költségvetés 50 millió EUR-t biztosít humanitárius segítségnyújtásra, hogy további egy évig folytatni lehessen ezeket a tevékenységeket.

A Bizottság 68 millió EUR összegű kifizetési előirányzatot kér az oktatási célú feltételes készpénztranszfer 2020. évi előfinanszírozásának fedezésére.

4. Finanszírozás